钦定古今图书集成/明伦汇编/氏族典/第174卷 > 钱公辅
## 钦定古今图书集成/明伦汇编/氏族典/第174卷 > 钱公辅

按《宋史钱公辅传》：“公辅，字君倚，常州武进人。少从胡
翼之学，有名吴中，第进士甲科，通判越州，为集贤校
理，同判吏部南曹。历开封府推官、户部判官，知明州，
同修起居注，进知制诰。英宗即位，陈《治平十议》。王畴
为翰林学士，未久，擢副枢密。公辅谓畴素望浅，不草
制。帝以初政用大臣而公辅格，诏谪为滁州团练使。”
逾年，起知广德军。神宗立，拜天章阁待制、知邓州，复
知制诰。入见，帝劳苦之，使录《十议》以进，命知谏院。王
安石雅与之善，既得志，排异己者，出滕甫郓州。公辅
数于帝前言“甫不当去。”薛向更盐法，安石主其议，而
公辅谓向当黜，遂拂安石意，罢谏职。旋出知江宁府。
明年，徙扬州。以病乞越，改提举崇福观，年五十二。